ไฟแนนซ์ทูเดย์
เขาว่ากันว่าเศรษฐกิจไม่ดี แต่ดูผลประกอบการที่ธนาคารพาณิชย์ทยอยแจ้งออกมาแล้วไม่อยากเชื่อ
20 ก.ค. 2555

เขาว่ากันว่าเศรษฐกิจไม่ดี แต่ดูผลประกอบการที่ธนาคารพาณิชย์ทยอยแจ้งออกมาแล้วไม่อยากเชื่อ 
นักวิเคราะห์หลักทรัพย์ประเมินว่า ครึ่งปีแรก กำไรสุทธิของธนาคารพาณิชย์ 11 แห่ง อยู่ที่ 4.21 หมื่นล้านบาท เติบโตต่อเนื่องจากไตรมาสแรกที่มีกำไร 4.02 หมื่นล้านบาท 
เป็นการเติบโตจากรายได้ดอกเบี้ยที่เพิ่มขึ้นตามการปล่อยสินเชื่อที่ให้ผลตอบแทนสูง เช่น สินเชื่อเช่าซื้อรถยนต์และสินเชื่อเอสเอ็มอี และเติบโตจากรายได้ค่าธรรมเนียม ตามยอดอนุมัติสินเชื่อและธุรกิจนายหน้าประกัน




 
มิน่า หุ้นกลุ่มแบงก์ยังแรงไม่ตก แม้ตลาดหุ้นจะขึ้นลงเป็นฟันปลา
...วันนี้เป็นวันสุดท้ายในการเปิดรับสมัครกรรมการผู้จัดการ ธนาคารกรุงไทย โปรดจับตาใครจะส่งใบสมัครเป็นคนแรก ตัวจริงเสียงจริงจะมาวันสุดท้าย แว่วว่า วรภัค ธันยาวงษ์ อดีตรองผู้จัดการใหญ่ธนาคารไทยพาณิชย์ ก็ยังสนใจอยู่ วันนี้ก็รู้ว่าใครเป็นใคร สายไหนส่งเข้าประกวด
...บอร์ดบริหารสินทรัพย์สุขุมวิท หรือ บสส. อนุมัติให้ พวงทิพย์ ปรมาพจน์ นั่งเป็นประธานคณะกรรมการสรรหากรรมการผู้จัดการ บสส. แทน น้ำผึ้ง วงศ์สมิทธิ์ ที่จะครบวาระสิ้นเดือน ธ.ค. 2555 นี้
ประกาศรับสมัครเอ็มดีคนใหม่กับความท้าทายการบริหารจัดการสินทรัพย์ด้อยคุณภาพ 5 แสนล้านบาท สนใจยื่นใบสมัครได้ตั้งแต่วันที่ 20 ก.ค.31 ส.ค.นี้ 
...สมพร จิตเป็นธม ยังนั่งทำงานที่เอ็กซิมแบงก์เหมือนเดิม หลังจากที่คณะกรรมการกองทุนการออมแห่งชาติ หรือ กอช. เอาแน่เอานอนอะไรไม่ได้ จนป่านนี้ยังไม่เห็นเป็นรูปเป็นร่าง ที่คาดว่าจะตั้งเป็นสำนักงานแล้วสรรหาเลขาฯ กอช.มาทำงานก็เงียบไป เหมือนรัฐบาลไม่ให้ความสำคัญยังไงก็ไม่รู้ 
...ก่อนจากกันในสัปดาห์นี้ ช.ชดา ขอฝากลูกค้าที่พลาดกู้เงินดอกเบี้ยต่ำ 3% นาน 5 ปี วรวิทย์ ชัยลิมปมนตรี เอ็มดี ธอส. ขอเงินจาก ธปท. มาเพิ่มอีก 1.4 หมื่นล้านบาท และใช้เงินตัวเอง 6,000 ล้านบาท รวมเป็น 2 หมื่นล้าน ที่จะให้ลูกค้า ธอส.กู้ 1 หมื่นราย สนใจรีบติดต่อไปด่วน คาดว่าเปิดปุ๊บเงินคงจะหมดปั๊บ เพราะคนเดือดร้อนมีมากจริงๆ